SET รูดไม่หยุด! วัดใจแนวรับ 1,430 เอาอยู่ไหม?
SET รูดไม่หยุด! วัดใจแนวรับ 1,430 เอาอยู่ไหม? ล่าสุด ณ เวลา 15.04 น. อยู่ที่ 1,438.73 จุด ลบ 16.65 จุด หรือ 1.14% สูงสุด 1,458.39 จุด ต่ำสุด 1,435.67 จุด มูลค่าการซื้อขาย 4.32 หมื่นล้านบาท โดย บล.ฟิลลิป (ประเทศไทย) เผยยังไม่ใช่จังหวะเข้าซื้อหุ้น ให้แนวรับใหม่บริเวณ 1,430 จุด ก่อนหากหลุดแนวรับนี้ มีโอกาสทดสอบ1,414 จุด
9 ก.ย. 2559

ผู้สื่อข่าวรายงานว่า ตลาดหุ้นไทย ณ เวลา 15.04 น. อยู่ที่ 1,438.73 จุด ลบ 16.65 จุด หรือ 1.14% สูงสุด 1,458.39 จุด ต่ำสุด 1,435.67 จุด มูลค่าการซื้อขาย 4.32 หมื่นล้านบาท
โดยนักวิเคราะห์ บล.ฟิลลิป (ประเทศไทย) ระบุในบทวิเคราะห์ว่า แนวโน้มภาคบ่ายตลาดยังซึมแนะนำลดพอร์ตลงทุน เนื่องจากขาดปัจจัยบวกใหม่ หลังนักลงทุนผิดหวังจากการประชุม ECB ที่ไม่มีมาตรการกระตุ้นเพิ่มเติม ทำให้วันนี้ดัชนีปรับตัวลงแรงแม้จะสามารถดีดกลับมาได้ช่วงแรกของภาคเช้า แต่ยังไม่สามารถยืนได้ ทำให้ภาคบ่ายยังมีโอกาสจะปรับฐานต่อ
ลดพอร์ตลงทุน: P-FG Index ที่ทางฝ่ายจัดทำ เพื่อวัดอารมณ์ของตลาด ปรับตัวลงถึงระดับ Fear แล้ว และยังไม่มีสัญญาณกลับตัว ดังนั้น ยังไม่ใช่จังหวะเข้าซื้อหุ้น ให้แนวรับใหม่บริเวณ 1,430 จุด ก่อนหากหลุดแนวรับนี้ มีโอกาสทดสอบ1,414 จุดได้ มองแนวต้านบริเวณ 1,455 จุด 
ด้าน บล.คันทรี่ กรุ๊ป ระบุในบทวิเคราะห์ว่า แนวโน้มภาคบ่ายคาดดัชนีช่วงบ่ายยังอยู่ในแดนลบ มองการหลุดแนวรับ 1,450 จุด จะเร่งความกังวลของนักลงทุนในตลาดก่อนเข้าช่วงหยุดสุดสัปดาห์
อย่างไรก็ตามยังมองกรอบของ SET ที่ระดับ 1,430-1,480 สำหรับตลาดในช่วงบ่าย แนะนำเก็งกำไรสั้นในกลุ่มที่ปรับตัวลงแรง โดยตั้งจุด Stop loss ใกล้ๆ จากที่ตลาดมีความผันผวนในระดับสูง
 